Saint-Pol-Roux
Saint-Pol-Roux var en fransk forfatter, der fra 1905 levede tilbagetrukket i Bretagne. Han havde i sin ungdom mødt Stéphane Mallarmé og Paul Verlaine i Paris og været knyttet til symbolistkredsen omkring tidsskriftet Mercure de France.
Hans digtsamlinger, fx Anciennetés (1903, 'Gamle ting') er bemærkelsesværdige ved deres komplicerede, abstrakte billeder, ofte helt allegoriske og uden den traditionelle symbolismes impressionistiske islæt. Det drømmeagtige i digte som Les Féeries intérieures (1907, Indre eventyrverdener) fik surrealisterne til at anerkende ham som en slags forgænger.